Il-festa ta' San Bert f'Ħal Għargħur hija waħda magħrufa sew għal-logħob tan-nar kif ukoll hija waħda minn tal-aħħar għal kull staġun tal-festi. Din is-sena, il-festa tinkludi bosta spettakli pirotekniċi ta' murtali tradizzjonali, spettakli sinkronizzati mal-mużika kif ukoll spettaklu ta' nar tal-art, kollha ppreparati volontarjament mill-membri fi ħdan l-Għaqda tan-Nar San Bartilmew fil-kamra tan-nar tal-lokal. Fost il-kwantità sabiħa ta' murtali li nħadmu għall-festa ta' din is-sena, iċċelebrata llum f'Ħal Għargħur, insibu sett murtali tradizzjonali tal-beraq b'tentattiv li jitniżżel bħala rekord nazzjonali. Dan is-sett, kompost minn 12-il murtal, inħadmu minn Simon Aquilina u jikkonsistu f'murtali li jibdew minn fetħa beraq u bomba, bil-murtali sussegwenti jżidu fetħa beraq, sa 12-il fetħa beraq u bomba. Din mhux l-ewwel darba li sar dan is-sett murtali, iżda din is-sena ħadmu għall-ewwel darba Simon, bl-għajnuna ta' missieru, Isaac u Manuel Gauci. L-istorja piroteknika f'Ħal Għargħur tmur lura xejn inqas minn mitt sena. Daqshekk il-familja ta' Simon ilha involuta fil-piroteknika b'ġenerazzjoni li tmur lura sa żmien il-bużnannu tiegħu stess. Dan is-sett murtali huwa sinonimu ma' dan ir-raħal u jinħaraq waqt il-purċissjoni f'jum il-festa ta' San Bert li kull sena tiġi ċċelebrata Ħadd wara l-24 ta' Awwissu. Dan is-sett jinħadem kull meta r-raħal jiċċelebra xi anniversarju. Infatti, l-aħħar li nħadem kien fis-sena 2010 meta kien iċċelebrat il-100 anniversarju minn meta beda jinħadem in-nar f'Ħal Għargħur. Wara domanda minn bosta dilettanti tan-nar Għargħurin, din is-sena Simon tħajjar li jerġa' jagħmel dan is-sett, bit-tentattiv li jitniżżel fil-Malta Records taħt it-titlu ta' 'Sett murtali tradizzjonali minn waħda sa 12-il fetħa beraq u bomba'. Il-qies ta' dawn il-murtali huwa ta' seba' pulzieri f'dijametru. Mistoqsi x'biħsiebu jagħmel għall-futur, Simon wieġeb bħal kull dilettant ieħor, li l-ewwel jistenna din il-festa tgħaddi u jittama li jmur kollox b'wiċċ il-ġid. Għalhekk nawguraw il-festa t-tajba lill-Għargħurin kollha u nawguraw ukoll lill-Għaqda tan-Nar Għargħurija biex illejla tikseb rekord ieħor biex ikompli jżid mal-unuri li kisbet din l-Għaqda.